I ettertid ble Marseille funnet skyldig i kampfiksing, da de skal ha betalt for å tape en kamp i den hjemlige ligaen. Bakgrunnen for dette var at Marseille to år tidligere hadde tapt finalen i Serievinnercupen (dagens Mesterliga) med to viktige spillere ute med skade. Dette ønsket ikke klubbpresident Bernard Tapie skulle skje igjen og han forsøkte derfor å få en lettere kamp mot Valenciennes uka før Mesterligafinalen. Marseille ble sendt ned i fransk 2. divisjon og ble utestengt fra spill i Europa i ett år, men dommen fikk ingen betydning for Mesterligatittelen.